Premier gedreig in stryd oor plaagdoder | Netwerk24
07 November 2018 17:18
Jacinda Ardern, Nieu-Seeland se premier, het verskeie dreigemente, waaronder ten minste een doodsdreigement, van omgewingsaktiviste ontvang.
Jacinda Ardern, Nieu-Seeland se eerste minister. Foto: Jacinda Ardern/Facebook
Dit spruit uit groeiende teenstand teen die gebruik van die plaagdoder 1080 om indringerdiere soos wesels en buidelrotte te beheer, berig The Guardian.
Volgens Newshub het geweld en dreigemente van geweld deur die betogers toegeneem en Ardern sê sy is bekommerd oor die veiligheid van amptenare van die departement van omgewingsbewaring.
"Ek het 'n paar voorvalle gehad waarvan ek bewus gemaak is, maar om eerlik te wees, ek is bekommerder oor diegene wat op die voorpunt is, wat die dreigemente 'n bietjie meer direk en persoonliker ontvang."
Aktiviste het onder meer amptenare se motorbande stukkend gesny, wielmoere losgedraai, die uitgange van nasionale parke versper en hulle op sosiale media en in die openbaar uitgeskel.
'n Persoon het op die departement se Facebook-blad gewaarsku as sy dogter deur 1080 vergiftig word, hy elkeen in die departement van omgewingsbewaring se "velle van hul gesig gaan slag en hulle vir 'n kort rukkie laat lewe voordat hulle doodgaan".
Volgens The Guardian sê die regering die chemiese plaagdoder is veilig vir mense, maar omgewingsaktiviste sê die gif bedreig inheemse natuurlewe, mense en waterweë.